Slavnostni govor evropskega poslanca Matjaža Nemca na slovesnosti v spomin na padle borce NOB 1941, spominskega dne Mestne občine Murska Sobota in praznika Občine Puconci

Vaneča, 20. oktober 2024

Cenjeni pohodniki in pohodnice,

člani in članice Zveze združenj borcev za vrednote narodnoosvobodilnega boja Murska Sobota,

župan občine Puconci Uroš Kamenšek,

podžupan Mestne občine Murska Sobota Timi Gomboc,

spoštovani in spoštovane člani domoljubnih organizacij, dragi vsi zbrani.

Lepo vas pozdravljam.

Hvala za povabilo. V čast mi je z vami deliti slovesno nedeljo na Vaneči.

Vsakoletna srečanja pri Domu borcev in mladine govore o brezčasni modrosti preteklosti, ki jo živite po vsem Prekmurju. Ta modrost se je venomer oprla na sprejemanje različnosti, na toleranco, na sobivanje v strpnosti. Gre za sporočilo praznika Občine Puconci, v spomin na 13. oktober 1781, ko je Jožef II. Izdal tolerančni patent, ki je verskim manjšinam priznal pravico do svobodne veroizpovedi in bogoslužja.

Ko podobe idilične prekmurske ravnice odgrnejo plasti zgodovine, najdemo odmeve zmag in porazov, odmeve trpljenja in ponosa. Skupno vsem prelomnicam preteklosti pa je bila in ostaja ljubezen do slovenske zemlje. Ta še danes govori o pripadnosti tukajšnjim krajem, v največjem spoštovanju do prekmurskega jezika, do tradicije in običajev ter naravnih in kulturnih danosti Prekmurja.

Že kmalu po koncu prve svetovne vojne so na obzorju Evrope vznikale podobe novega zla - nacifašizma. Nemška vojska je leta 41 Prekmurje predala Madžarski, pod okupacijo slednje je prišlo kar 90.000 tukajšnjih prebivalcev. Z raznarodovalno politiko je madžarski okupator ukinjal slovenski jezik, uničeval slovenske knjige ter vršil represijo, še posebej nad izobraženci in prišleki. Nadzor se je sprevrgel v prisilne množične izgone.

Taborišča, med njimi Šarvar, so postala poslednji postoj za mnoge ljudi iz Prekmurja. Zavoljo upora so v septembru 41 sledile množične aretacije, v soboškem gradu so madžarski vojaki zaprli 40 aktivistov. Usmrtitvi vodje upora Štefana Kovača je sledila deportacija zapornikov v nemška taborišča, od koder se mnogo njih nikoli ni vrnilo.

Na tem mestu se zahvaljujem občini Murska Sobota za vsakoletno obeležje spominskega dne, v počastitev spomina na padle borce in borke in na deportirane za čas druge svetovne vojne.

Cenjeni zbrani,

spomin na upor, je spomin na pogum. Trije partizani so na Vanečo prispeli po tem, ko je 17. oktobra 44 sovražnik obkolil Brumovo hišo v Soboti. Kmalu po prihodu so bili izdani. 20. oktobra je obroč okoli njih sklenilo 120 madžarskih vojakov. Pod streli sta obležala Alojz Kosi - France in Dane Šumenjak - Miran, hudo ranjen Stane Červič - Bojan pa je bil pregnan v taborišče Dachau.

Tragični epilog na Vaneči je še zanetil hotenje po svobodi. Sledila je formacija vaških odborov Osvobodilne fronte, kasneje, v letu 45, pa ustanovitev Prekmurske čete. Ta je skupaj z vojaki Rdeče armade v pričetku aprila 45 Prekmurju izborila svobodo.

Spoštovane in spoštovani.

Današnji čas so se nad svet zgrnili črni oblaki vojnega terorja, ki prinaša trpljenje milijonom ljudi. Praktično ne mine dan, da nismo priča prizorom množici pobitih, ranjenih in razseljenih v Gazi ter Libanonu. Grozljive podobe vojn se nadaljujejo tudi v Ukrajini, še več, po celem svetu danes divja več kot petdeset oboroženih konfliktov. Na največji preizkušnji je vse tisto, za kar smo po dveh vojnih morijah apokaliptičnih razsežnosti izrekli da - nikoli več!

V spomin na ratifikacijo Ustanove listine, bomo 24. oktobra tudi letos obeležili dan Združenih narodov. Prvi stavek listine: »odločeni, da obvarujemo bodoče rodove pred strahotami vojne, ki je dvakrat v življenju našega rodu prizadejala človeštvu nepopisno trpljenje« se danes zdi kot iluzija, prerešetana s cinizmom vojne in terorja.

76 let kasneje so skupne zaveze grobo poteptane, in zavržene v opustošenju smrti in bolezni. Lakota je postala vojno orožje, ljudem Gaze je onemogočena humanitarna pomoč, napadi se vršijo na bolnišnice in šole, napada se postojanke mirovnih sil Združenih narodov.

Svet in človečnost sta na veliki, najtežji preizkušnji. Multilateralizem kot izkazano učinkovit mehanizem za ohranjanje miru razpada pred očmi svetovne javnosti, mednarodno pravo je za nekatere t.i. demokratične države le še ostanek nekega zastarelega časa.

Ni moj namen danes na Vaneči sejati zgolj pesimizem o brezizhodnosti. Ne!

Kajti prepričan sem, da vsi tukaj zbrani, pa milijoni ljudi po vsem svetu, ki želimo mir, ki glasno opozarjamo na nesmiselnost vojn, ne bomo odnehali terjati konec morije. Terjati mir in svobodo!

Ki so nam ju priborili naši pogumni borci in borke za čas nacifašističnega terorja. Ker so verjeli, v kar verjamemo še danes - da mir in svoboda ne sodita na politično tržnico interesov velikih, tudi ne kapitala in političnega pragmatizma. Kot Evropski poslanec in vnuk partizana bom od vlad držav po Evropi in svetu ter evropskih institucij še naprej terjal mir. Ter sankcije zoper tiste, ki svojo oblast ohranjajo na truplih žensk in otrok. Dovolj je!

Cenjeni obiskovalci in obiskovalke Vaneče.

Iskrena vam hvala. Ker vrednotam, izborjenih skozi trpljenje in upor prekmurskih ljudi, iz preteklosti odpirate vrata v sedanjost - v imenu miru in človečnosti, v imenu pravic narodov živeti v svobodi, v imenu naših junakov, padlih za svobodno slovensko zemljo.

Slava jim!